Nyár végével távozhat a MÁV éléről Dávid Ilona – értesült az Index több egymástól független forrástól. A közgazdász végzettségű Dávid 2012 óta a vasúttársaság elnök-vezérigazgatója, emellett a Győr–Sopron–Ebenfurti Vasút Zrt. (GYSEV) igazgatósági elnöke, és a Mol felügyelőbizottságának is tagja.

Irányítása alatt jelentősen csökkent a MÁV adósságállománya, hat év alatt ötödére esett vissza a tartozás mennyisége. Ez nagyjából fele részben az állami szerepvállalás eredménye volt, de szerepe volt benne a menedzsment hatékonyságnövelő intézkedéseinek is. A MÁV az elmúlt két üzleti évét nyereséggel zárta 2016-ra 12 milliárd, 2017-re 7 milliárd pluszt könyvelhetett el 151 milliárdos árbevétel mellett.

Úgy tudjuk, Dávid Ilona augusztus 31-el áll fel a székéből, a távozás okairól viszont nincs információ, ahogy arról, sem ki lehet az utódja. A lemondással kapcsolatos kérdéseinkkel megkerestük a MÁV-ot, de cikkünk megjelenéséig nem válaszoltak.